Matfield kies sy breier-gunstelingeSpringbok-afrigter Jacques Nienaber. (Foto: Patrick HAMILTON/AFP) “Saru en rugbybase van die land; wie staan volgende met die afrigtersfluitjie in die hand?” Verskoon tog die verwysing na ŉ bekende sprokie, maar vir baie Suid-Afrikaners is Springbok-rugby ŉ manier om tydelik van die werklikheid te ontvlug. Wanneer die Bokke vir ŉ slag op alle suiers vuur, versag die diep frons – waarvoor beurtkrag, waterprobleme en rentekoersverhogings verantwoordelik is – net so ŉ klein bietjie. Suid-Afrikaners het nie aldag baie om op trots te wees nie, maar Springbok-sukses sorg darem vir ŉ bietjie esprit de corps. Daarom is dit belangrik om ŉ geskikte kandidaat te kies om in Jacques Nienaber se spore as hoofafrigter te volg. Victor Matfield. (Foto: Ben Queenborough/DPPI via AFP) En vir Victor Matfield staan drie breiers voor in die ry om die nasionale afrigtersleisels vas te vat: Johan Ackermann, Franco Smith en Johann van Graan. Die slot – wat Suid-Afrika in 127 toetse verteenwoordig het – meen dat Ackermann se getuigskrif ŉ definitiewe hupstoot in sy tyd saam met die Lions gekry het, terwyl Smith ŉ wêreldreisiger van formaat is. Terselfdertyd het Van Graan ervaring saam met Munster en as Springbok-assistentafrigter opgedoen. “Maar as ek moet kies, sal dit tussen Van Graan en Ackermann wees,” het Matfield gesê. Ackermann het toegesien dat die Lions in twee Superrugby-eindstryde op ’n streep gespeel het en die Johannesburgers was toe veral bekend vir hul avontuurlustige spel. Hy het later aan die stuur van Gloucester in Engeland gestaan, terwyl hy nou in Japan afrig. Hoewel Van Graan nooit toprugby gespeel het nie, het hy met sy analitiese benadering by die Bulls en die Springbokke beïndruk voordat sy rugbypad hom na Munster en Bath geneem het. Johan Ackermann. (Foto: Gloucester Rugby/Facebook) Luidens berigte is Mzwandile Stick en Deon Davids egter in die binnebaan om die volgende Springbok-afrigter te word. Al twee is deel van die huidige Bok-afrigtersopset: Stick is verantwoordelik vir die agterspelers in die groep, terwyl Davids die voorspelers onder sy vlerk neem. Vroeër het die voormalige Springbok-vleuel Bryan Habana in ŉ onderhoud met AFP gesê dat dit “interessant” sal wees om te sien op wie SA Rugby uiteindelik besluit. “Gaan dit een van die huidige afrigters wees – Mzwandile Stick of Deon Davids? Terselfdertyd vaar John Dobson baie goed saam met die Stormers, terwyl Jake White waarskynlik ook sy naam in die hoed sal gooi. Dit gaan beslis ŉ baie moeilike besluit wees.” Natuurlik sal baie plaaslike rugbyliefhebbers meen dat Jimmy Stonehouse ook deel van die gesprek behoort te wees. Die 59-jarige hoofafrigter van die Pumas het al sukses in Suid-Afrika, Japan, op skoolvlak en die internasionale verhoog gesmaak; veral sy kanniedoodhouding en eerlikheid word wyd en syd gerespekteer. Maar soos wat dit dikwels in sportkringe gaan, word ’n profeet nie noodwendig in sy eie land geëer nie. Die 50-jarige breier het persoonlike redes vir die besluit voorgehou en hy het aangedui dat hy na afloop van die toernooi by Leinster se afrigtersgroep in Ierland sal inskakel. Volgens Rian Oberholzer, SA Rugby (Saru) se uitvoerende hoof, het die afrigter in ’n openhartige gesprek die redes vir sy besluit deurgegee. “Ons sal weldra ’n nuwe Springbok-afrigter aanwys, maar Rassie Erasmus is deel van die opset tot ten minste 2025,” het Oberholzer gesê.